KKP บวก 3% สวนกลุ่ม! โบรกฯชี้ผลงานปี 65 เด่น เล็งอัพเป้า “กำไร-ราคา”
KKP วิ่ง 3% สวนกลุ่ม!โบรกฯชี้ผลงานปี 65 เด่น มีโอกาสจะปรับประมาณการ หรือราคาเป้าหมายขึ้นในระยะถัดไป แนะนำ “ซื้อ”
21 ม.ค. 2565

ผู้สื่อข่าวรายงานว่าวันนี้ (21 ม.ค. 2565) ราคาหุ้น ธนาคารเกียรตินาคินภัทร จำกัด (มหาชน) หรือ KKP ณ เวลา 11:09 น. อยู่ที่ระดับ 68.00 บาท เพิ่มขึ้น 2.00 บาท หรือ 3.03% โดยทำจุดสูงสุดที่ 68.50 บาท และทำจุดต่ำสุดที่ 66.00 บาท ด้วยมูลค่าการซื้อขาย 617.34 ล้านบาท

นายเวทิต ตั้งจินดากุล นักวิเคราะห์หลักทรัพย์ บล.อาร์เอชบี (ประเทศไทย) กล่าวว่า หุ้น KKP วันนี้ปรับตัวขึ้นสวนทางกับหุ้นธนาคารพาณิชย์อื่นๆ ที่วันนี้ปรับตัวลงไป เช่น TISCO, KBANK, BBL, SCB, KTB เป็นต้น จากการเทขายทำกำไรหลังผลประกอบการไตรมาส 4/2564 ออกมาดีกว่าคาด
ขณะที่ KKP นั้นผลประกอบการไตรมาส 4/2564 ก็ออกมาดีกว่าคาดเช่นกัน แต่นักลงทุนก็ได้มองข้ามมาในปี 2565 ซึ่งพบว่าผลประกอบการในปี 2565 ก็น่าจะดีกว่าคาดด้วย ทำให้มีโอกาสที่นักวิเคราะห์จะปรับประมาณการ หรือราคาเป้าหมายขึ้นในระยะถัดไป โดยยังแนะนำ “ซื้อ”